แรงซื้อกลับ “บิ๊กแคป” ดัน SET เปิดเช้ารีบาวด์ 12 จุด
 SET เปิดเช้ารีบาวด์ 12 จุด รับแรงซื้อกลับ “บิ๊กแคป” และมีแรงหนุนการเปิดประเทศหวังเศรษฐกิจไทยกลับมาฟื้นตัวได้ดี
 SET เปิดเช้ารีบาวด์ 12 จุด รับแรงซื้อกลับ “บิ๊กแคป” และมีแรงหนุนการเปิดประเทศหวังเศรษฐกิจไทยกลับมาฟื้นตัวได้ดี
24 มิ.ย. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:06 น. อยู่ที่ 1,569.74 จุด เพิ่มขึ้น 12.13 จุด หรือ 0.78% สูงสุดที่ 1,569.91 จุด ต่ำสุดที่ 1,565.49 จุด มูลค่าการซื้อขาย 6.79 พันล้านบาท
โดยนักวิเคราะห์ กล่าวว่า ดัชนีตลาดหุ้นไทยเช้านี้ปรับตัวขึ้นไปกว่า 10 จุด เป็นไปตามตลาดหุ้นอื่นในภูมิภาคเอเชียที่เคลื่อนไหวอยู่ในแดนบวก หลังนักลงทุนซึมซับปัจจัยลบไปพอสมควรแล้ว ส่งผลทำให้มีแรงซื้อเข้ามาในหุ้นกลุ่มค้าปลีกและธนาคารพาณิชย์หลังจากราคาปรับตัวลงไปลึก และคาดการณ์ว่าผลงานไตรมาส 2/2565 น่าจะออกมาดี
นอกจากนั้น ยังมองว่าน่าจะมีการทำ Window Dressing ของกองทุนในประเทศในช่วงก่อนปิดงบไตรมาส 2/65 ที่เข้ามาหนุนตลาดในระยะนี้ด้วย ให้แนวรับไว้ที่ 1,560 จุด และแนวต้าน 1,573-1,575 จุด
ขณะเดียวกัน นายเทิดศักดิ์ ทวีธีระธรรม รองกรรมการผู้อำนวยการ สายงานวิจัย บล.เอเซีย พลัส กล่าวว่า แนวโน้มตลาดหุ้นไทยวันนี้คาดรีบาวด์ขึ้น ตามตลาดหุ้นอื่นในภูมิภาคเอเชียที่ส่วนใหญ่ปรับตัวเพิ่มขึ้น แม้ว่าจะยังไม่มีปัจจัยใหม่ๆ แต่มองว่าตลาดหุ้นไทยยังมีแรงหนุนในเรื่องของการเปิดประเทศและการผ่อนคลายมาตรการควบคุมโควิด-19 ที่ทำให้เศรษฐกิจไทยกลับมาฟื้นตัวได้ดี